***BESEDILO RAZPISA***

**Študentska organizacija Slovenije**

objavlja

**Razpis za najboljše diplomsko oz. magistrsko delo s področja izobraževanja in položaja študentov**

Študentska organizacija Slovenije (ŠOS) razpisuje nagrado za najboljšo diplomsko oziroma magistrsko delo s področja izobraževanja in položaja študentov. Na razpis se lahko prijavijo vsi, ki so v letih 2011 ali 2012:

A: diplomirali na študijskih programih 1. bolonjske stopnje (visokošolski strokovni ali univerzitetni program),

B: magistrirali na študijskih programih 2. bolonjske stopnje (ali enovitem magistrskem študiju),

C: diplomirali na »pred-bolonjskih« univerzitetnih študijskih programih ali

D: diplomirali na »pred-bolonjskih« visokošolskih strokovnih študijskih programih.[[1]](#footnote-1),[[2]](#footnote-2)

Prijavijo se lahko vsi diplomanti, ki so napisali diplomsko delo s področja študija oz. visokošolskega izobraževanja in povezane problematike, socialnih ali zdravstvenih vprašanj študentov oz. iz drugih področij, ki se neposredno dotikajo (položaja) študentov. Prav tako se lahko prijavijo vsi, ki so v svojem diplomskem delu ponudili aplikativne rešitve za konkretne probleme, s katerimi se srečujejo študenti (ali skupine študentov) pri študiju.

**Trajanje razpisa**

Prijavitelji se lahko na razpis prijavijo od 3. septembra do 7. oktobra 2012.

**Namen razpisa**

Študentska organizacija Slovenije v zadnjem času spremlja številne razprave o »uporabnosti znanja« in posameznih študijskih področij. S tem razpisom želi ŠOS diplomante opogumiti in jim pokazati, da so za različne organizacije oz. družbene subjekte lahko uporabna različna področja – od ponujanja aplikativnih rešitev do raziskovanja in kritične analize družbenih sprememb.

Študenti so eden pomembnih segmentov družbe, zato se je Študentska organizacija Slovenije odločila nagraditi dela, ki se ukvarjajo z različnimi vidiki študija oz. povezanimi področji, ki pomenijo »biti študent«. ŠOS pri svojem delu tudi sam opravi številne analize in ocenjuje, da lahko tudi iz diplomskih del pridobi uporabne podatke, analize, ocene in podatke, relevantne za posamezna področja, s katerimi se ukvarja pri svojem delu.

ŠOS želi diplomante ozavestiti, da diplomsko delo ni nekaj, kar obleži na policah visokošolskih knjižnic, pač pa dragocen prispevek posameznika k razvoju določene stroke, razumevanju družbenih pojavov ali način reševanja konkretnih problemov posameznika, skupine ali organizacije.

ŠOS z razpisom spodbuja dokončanje študija, ki je še vedno ena šibkih plati našega visokošolskega izobraževanja. Prav tako pa želi ŠOS študente spodbuditi k iskanju rešitev tako na področju študija kot socialne problematike študentov, pa tudi k iskanju inovativnih rešitev konkretnih problemov, s katerimi se (vsaj določene skupine študentov) srečujejo pri študiju.

**Razpisni pogoji**

Na razpis se lahko prijavijo vsi diplomanti, ki:

* so v letih 2011 ali 2012 na kateremkoli visokošolskem zavodu v Sloveniji uspešno končali študij,
* so v diplomskem delu obravnavali temo s področja študija oz. visokošolskega izobraževanja in povezane problematike, socialnih ali zdravstvenih vprašanj študentov oz. z drugih področij, ki se neposredno dotikajo (položaja) študentov
* ali so v svojem diplomskem delu ponudili aplikativne rešitve za konkretne probleme, s katerimi se srečujejo študenti (ali skupine študentov) pri študiju.

Na razpis se lahko prijavijo tudi diplomanti (slovenski državljani), ki so študirali na visokošolskem zavodu v tujini, vendar mora biti diplomsko delo v slovenskem jeziku.

**Prijaviti se ne smejo:** zaposleni na ŠOS ali na katerikoli organizacijski obliki ŠOS, člani Predsedstva ŠOS (ali organizacijskih oblik ŠOS) in člani ali sodelavci odborov ŠOS.

**Formalni pogoji**

* Diplomsko delo mora biti rezultat dela enega avtorja;
* vsak prijavitelj se lahko na razpis prijavi z enim (1) prispevkom;
* diplomsko delo mora biti napisano v slovenskem jeziku;
* poleg diplomskega dela mora prijavitelj oddati tudi:
	+ popolno izpolnjen obrazec »Prijava na razpis«, ki je priloga tega razpisa,
	+ podpisano izjavo o avtorstvu diplomskega dela (v kolikor ta ni vključen v diplomsko delo),
	+ potrdilo o diplomiranju (ali diplomo), iz katerega so razvidni naslednji podatki:
		- avtor in naslov diplomskega dela,
		- naziv visokošolskega zavoda, ki je izdal diplomo,
		- datum diplomiranja in
		- ocena diplomskega dela.

**Način prijave**

* Prijavitelj pošlje diplomsko delo (v formatu pdf) in zahtevane priloge (»scan«) po elektronski pošti na naslov: info@studentska-org.si s pripisom »PRIJAVA NA RAZPIS – DIPLOMSKO DELO«, najkasneje do 7. oktobra 2012 do 23:59;
* izjava o avtorstvu mora biti lastnoročno podpisana (pošljete »scan« dokumenta);
* vsi prijavitelji bodo najkasneje v treh (3) delovnih dneh po poslani prijavi prejeli povratno sporočilo s strani ŠOS; če sporočila ne prejmete, nas pokličite na 01 28 06 805.

Vse prispevke, ki formalno ne bodo popolni (skladni z zgoraj navedenimi navodili ali bodo poslani prepozno), se zavrže.

**Ocenjevanje**

Prispevke bo ocenila področna komisija, sestavljena iz najmanj treh članov, od katerih ima najmanj eden izobrazbo, ki je enakovredna ali višja od ravni izobrazbe prijavitelja.

Prispevki bodo ocenjeni po »Točkovniku«, ki je priloga tega besedila.

**Nagrade**

Skupina A in D

1. mesto: 500 EUR bruto
2. mesto: 300 EUR bruto
3. mesto: 200 EUR bruto

Skupini B in C

1. mesto: 700 EUR bruto
2. mesto: 500 EUR bruto
3. mesto: 300 EUR bruto

Študentska organizacija Slovenije si pridržuje pravico, da katere od nagrad ne podeli.

**Vsi sodelujoči bodo prejeli** vabilo na **podelitev nagrad**, ki bo **16. novembra 2012 (ob svetovnem dnevu študentov)** – na sedežu Študentske organizacije Slovenije.

Zanimive ugotovitve iz diplomskih del bodo objavljene med prispevki na spletni strani ŠOS, prav tako pa bo ŠOS diplomska dela v celoti uporabil kot relevantna gradiva pri obravnavi posameznih tem, kot konferenčna gradiva ipd. Ob tem bo ŠOS upošteval zakonska določila, ki se nanašajo na avtorske pravice.

1. V nadaljevanju besedila se uporablja enoten izraz »diplomsko delo« za vsa zaključna dela; enako se uporablja tudi izraz diplomant. [↑](#footnote-ref-1)
2. Skupini B in C bosta obravnavani kot ista kategorija. Skupini A in D bosta obravnavani kot ista kategorija. [↑](#footnote-ref-2)